Tony's Chocolonely

Tony's Chocolonely, հրուշակեղենի հոլանդական ընկերություն, որի հիմնական նպատակն է արտադրել և վաճառել շոկոլադ` հետևելով արդար առևտրի սկզբունքներին և հակադրվելով ստրկությանը և մանկական աշխատուժի շահագործմանը։ Ընկերությունը համագործակցում է Գանայից և Կոտ դ'Իվուարից առևտրային ընկերությունների հետ` կակաոյի հատիկները գնելով միանգամից ֆերմերներից` նրանց տրամադրելով հավելյալ վճար կակաոյի համար և պայքարելով աշխատանքի շահագործման դեմ։ Իրականում Tony's Chocolonely-ն վճարում է 20% ավելացված վճար։

Ընկերության կարգախոսն է. «Խենթանալ շոկոլադի համար, լուրջ լինել մարդկանց հանդեպ»։

Պատմություն 
2002 թվականին հոլանդական Keuringsdienst van Waarde հեռուստաշոուի հետաքննող լրագրող Թեուն վան դե Կեուկենը հայտնաբերել է, որ Հարքին-Էնջըլ համաձայնագիրը (Harkin–Engel Protocol) ստորագրած շոկոլադ արտադրող որևէ ընկերություն չի հետևում 2001 թվականին ձեռք բերված համաձայնություններին։ Նա որոշում է ինքը գործողությունների դիմել և տեսագրում է իր` շոկոլադի 17 սալիկ ուտելը և ինքն իրեն դատի է տալիս` «գիտակցաբար անօրինական ճանապարհով արտադրված ապրանք գնելու համար»։ Իր դեմ գործ հարուցելու համար նա համոզում է Կոտ դ'Իվուարից չորս երեխայի, որոնք նախկինում շահագործվել են կակաոյի պլանտացիներում, ցուցմունք տալ իր դեմ։ 2007 թվականին Հոլանդիայի գլխավոր դատախազությունը հրաժարվում է գործից` դրա` իր իրավասության տակ չլինելու պատճառով։

Այն բանից հետո, երբ որևէ կազմակերպություն չի հետաքրքրվում այլ կերպ շոկոլադ արտադրելու նրա առաջարկով, նա ինքն սկսում է շոկոլադի սեփական արտադրությունը, և նոյեմբերին ներկայացնում կաթնային շոկոլադ, որը պատրաստված էր «ստրկությունից ազատ» կակաոյից։

2007 թվականի փետրվարի 6-ին Ամստերդամում գործող դատարանը պաշտոնապես տեղեկացնում է, որ Tony's Chocolonely շոկոլադն արտադրվել է` առանց ստրկության կիրառման։ Շվեյցարական շոկոլադի հոլանդացի մի ներկրող ձախողվել է` փորձելով վնասել Tony's Chocolonely-ի հեղինակությանը` պնդելով, թե «անհնար է արտադրել շոկոլադ` առանց աշխատանքային շահագործման»։

Երբ 2010 թվականին արտադրության մեջ է դրվել ընկույզով կաթնային շոկոլադը, հոլանդական Een Vandaag հեռուստաշոուն հայտնել է, որ 9-ամյա երեխաներ մասնակցել են թուրքական ընկույզի բերքահավաքին։ Կազմակերպությունն անմիջապես արձագանքել է` կապ հաստատելով Հոլանդիայում տեղական մատակարարի հետ։ Նույն տարում բրենդի շուկան Հոլանդիայում ընդլայնվել է 4.5 տոկոսով։

2011 թվականին Հենք Յան Բելթմանը դարձել է ընկերության հիմնական բաժնետերն ու ընկերությունը տեղափոխել Վեսթերգասֆաբրիկի մոտակայք։

Ավելացող տեմպերի հետ ընկերությունը որոշել է իր բիզնեսն ընդլայնել դեպի ԱՄՆ` առաջին արտասահմանյան գրասենյակը բացելով Պորտլենդում։

2018 թվականի վերջին ի հավելումն Նիդերլանդների, Tony's Chocolonely-ն վաճառվել է Բելգիայում, Դանիայում, Ֆինլանդիայում, Գերմանիայում, Շվեդիայում և ԱՄՆ-ում։ Հոլանդական շուկայում 2018 թվականին դրա բաժինը կազմել է 19 տոկոս` այսպիսով գերազանցելով միջազգային Verkade, Mars և Nestlé ընկերություններին։

2019 թվականին ընկերությունը վաճառք է սկսել Մեծ Բրիտանիայում և Ռումինիայում։

Արտադրանք 
Շոկոլադե սալիկների տեսականին տարբերվում է ըստ երկների և մատակարարների։ Օրինակ, Նիդերլանդներում հասանելի են ավելի քան մեկ տասնյակ տեսակներ։ Շոկոլադի սալիկներն անհամաչափ են բաժանված, ինչը խորհրդանշում է շոկոլադի արդյունաբերության եկամտի անհամաչափ բաշխումը։

ԱՄՆ-ում հասանելի տեսականին է.

 Կաթնային շոկոլադ 32%
 Դառը շոկոլադ 70%
 Կաթնային կարամել` ծովի աղով 32%
 Մուգ շոկոլադ` նուշով և ծովի աղով 51%
 Մուգ կաթնային շոկոլադ` փրեցելով 42%
 Մուգ շոկոլադ` կոկոսով 51%
 Կաթնային` ընկույզով 32%
 Կաթնային շոկոլադ` մեղրով, նուշով և նուգայով 32%
 Սպիտակ շոկոլադ` ազնվամորիով 28%

Ամեն տարի նոյեմբեր և դեկտեմբերի ամիսներին ընկերությունը ներկայացնում է շոկոլադի երեք նոր տեսականի։ Նոր տեսականին արտադրվում է սահմանափակ քանակությամբ, որոնք ավելացվում են հատուկ, իսկ երբեմն էլ` մշտական հավաքածուների մեջ։

Ծանոթագրություններ

Արտաքին հղումներ 

Շոկոլադ